A Bizottság határozata

(2002. október 15.)

egyes Ukrajnából behozott, takarmányozásra szánt, állati eredetű termékekkel kapcsolatos bizonyos védintézkedésekről

(az értesítés a C(2002) 3785. számú dokumentummal történt)

(EGT vonatkozású szöveg)

(2002/805/EK)

AZ EURÓPAI KÖZÖSSÉG BIZOTTSÁGA,

tekintettel az Európai Közösséget létrehozó szerződésre,

tekintettel az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszerbiztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre [1], és különösen annak 53. cikke (1) bekezdésére,

tekintettel a harmadik országból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre [2], és különösen annak 22. cikke (1) bekezdésére,

mivel:

(1) A 178/2002/EK rendelet 53. cikke (1) bekezdése b) pontjának iii. alpontja az élelmiszerre és a takarmányra különös tekintettel előírja bármilyen megfelelő ideiglenes intézkedés elfogadását, amennyiben egyértelmű, hogy egy harmadik országból behozott élelmiszer vagy takarmány valószínűleg komoly kockázatot jelent az emberi egészségre, az állatok egészségére, vagy a környezetre.

(2) A 97/78/EK irányelv 22. cikkének megfelelően a harmadik országból származó egyes termékek behozatala tekintetében el kell fogadni a szükséges intézkedéseket, amennyiben bármilyen – az állatok vagy az emberek egészségére valószínűleg komoly veszélyt jelentő – körülmény jelentkezik vagy alakul ki.

(3) Klóramfenikol jelenlétét észlelték az Ukrajnából behozott, takarmányozásra szánt zsírszegény tejporban és a zsírszegény tejporból előállított mesterséges tejpótló anyagban.

(4) Ezen anyag jelenléte a takarmányban veszélyt jelenthet az állati- és közegészségre, ezért az Ukrajnából behozott és takarmányozásra szánt tejpor, valamint tejporból előállított mesterséges tejpótló anyag valamennyi szállítmányából mintát kell venni és egészségességének kimutatása céljából meg kell vizsgálni.

(5) A 178/2002/EK rendelet létrehozta az élelmiszerre és a takarmányra vonatkozó sürgősségi riasztórendszert, amely a 97/78/EK irányelvben meghatározott kölcsönös tájékoztatási követelmény végrehajtásához vehető igénybe.

(6) Ezt a határozatot az Ukrajna illetékes hatóságai által ajánlott garanciákra tekintettel és a tagállamok által végrehajtott ellenőrzések eredményei alapján vizsgálják felül.

(7) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

Ezt a határozatot az Ukrajnából behozott, takarmányozásra szánt tejporra és tejporból előállított mesterséges tejpótló anyagra kell alkalmazni.

2. cikk

(1) A tagállamok a megfelelő mintavételezési tervek és kimutatási módszerek alkalmazásával az Ukrajnából behozott, takarmányozásra szánt tejpor vagy tejporból előállított mesterséges tejpótló anyag mindegyik szállítmányát kémiai ellenőrzés alá vetik annak biztosítása érdekében, hogy az érintett termék ne jelentsen veszélyt az állatok, illetve az emberek egészségére. Az ellenőrzést különösen a klóramfenikol jelenlétének kimutatása céljából kell végrehajtani.

(2) A tagállamok haladéktalanul tájékoztatják a Bizottságot az (1) bekezdésben említett ellenőrzés eredményeiről, alkalmazva a 178/2002/EK rendelet által létrehozott, az élelmiszerre és a takarmányra vonatkozó sürgősségi riasztórendszert.

3. cikk

A tagállamok nem engedélyezik az 1. cikkben említett termékek területükre történő behozatalát vagy másik tagállamba történő szállítását, kivéve, ha a 2. cikkben említett ellenőrzések eredményei kedvezőek.

4. cikk

A határozat alkalmazásakor felmerülő valamennyi költség a feladót, a címzettet vagy a meghatalmazottjukat terheli.

5. cikk

A tagállamok módosítják az általuk a behozatalra alkalmazott intézkedéseket annak érdekében, hogy e határozattal összehangolják azokat, és az elfogadott intézkedéseknek haladéktalanul megfelelő nyilvános hozzáférést biztosítanak. Erről haladéktalanul tájékoztatják a Bizottságot.

6. cikk

Ezt a határozatot az Ukrajna illetékes hatóságai által ajánlott garanciák és a 2. cikkben említett ellenőrzések eredményei alapján kell felülvizsgálni.

7. cikk

Ennek a határozatnak a tagállamok a címzettjei.

Kelt Brüsszelben, 2002. október 15-én.

a Bizottság részéről

David Byrne

a Bizottság tagja

[1] HL L 31., 2002.2.1., 1. o.

[2] HL L 24., 1998.1.30., 9. o.

--------------------------------------------------